SARAJEVO - Predsjedavajući Predsjedništva BiH Milorad Dodik uputio je telegram saučešća generalnom guverneru Novog Zelanda Petsi Ridi povodom terorističkog napada u Krajstčerču, u kojem je 49 ljudi ubijeno, a više od 48 teško ranjeno.

"U ime građana BiH i svoje ime, upućujem Vam izraze najdubljeg saučešća. Izražavajući solidarnost sa građanima Novog Zelanda, najoštrije osuđujemo ovaj teroristički akt i u potpunosti dajemo podršku globalnoj borbi protiv terorizma", istakao je Dodik.

Dodik je dodao da se Novi Zeland našao na meti terorizma koji na najsuroviji način odnosi živote nevinih ljudi i predstavlja najveću prijetnju miru u svijetu, saopšteno je iz Predsjedništva BiH.

"Molim Vas da porodicama stradalih prenesete izraze našeg saosjećanja zbog bola koji ih je zadesio", navodi se u telegramu.

U napadima u džamijama El Nur i Linvud u Krajstčerču poginulo je 49 ljudi.

Policija je privela četiri osobe, među njima i dvadesetosmogodišnjeg Brentona Taranta, koji je preuzeo odgovornost.